[{"text_idx": "#000000", "text": "Asier Basabe, bateria, perkusioa, shakerra, tanburina.\nIn\u0303aki Imaz 'Piti', gitarra elektrikoa, gitarra akustikoa, sintetizadoreak, pianoa, glockenspiela\nAiora Renteria, ahotsa, koruak, sintetizadoreak, shakerra, pianoa, glockenspiela"}, {"text_idx": "#000002", "text": "Carles 'Campi' Campon, sintetizadoreak, teklatuak, shakerra, tanburina"}, {"text_idx": "#000005", "text": "Bilboko Errekalde auzoan sortu zen Zea Mays, 1997an. Hasierako laukoteak jarraitzen du gaur egun taldean: Asier Basabe (bateria), Ruben Gonzalez (baxua), In\u0303aki Imaz Piti (gitarra) eta Aiora Renteria (ahotsa). Haatik, diskoetxez diskoetxe ibili da hamaika urte hauetan. Gor, Gaztelupeko Hotsak, Oihuka eta Bonberenea Ekintzak zigiluetan argitaratu dituzte diskoak, bost guztira. Lehenengoak taldearen izen bera hartu zuen, eta besteak beste, \u201cIlargiak badaki\u201c, \u201cGaurkoan ere\u201d eta \u201cItsasoa\u201d abestiak zekartzan, urtebete arinago kaleratu zuten maketan aurki zitezkeen kantuen bertsioak hain zuzen ere. Azken abesti horri esker, Euskadi Gazteko maketa lehiaketan lehenengo postua eskuratu zuten, eta horren ondorioz grabatu zuten Zea Mays (Gor, 1998), Berrizko (Bizkaia) Lorentzo Records estudioan, Jose Alberto Batiz (Akelarre, Tapia eta Leturia Band, Fiti y los Fitipaldis...) gitarrista eta ekoizlearekin."}, {"text_idx": "#000007", "text": "Elektrizitatea (Gor, 2000) diskoaren grabazioan, Jose Lastra soinu teknikariarekin hasi ziren lanean, eta gaur egun ere hura dute soinu arduradun zuzenekoetan. Diskoari izena ematen dion abestia da ziurrenik Bilboko laukotearen ezagunena eta taldearen esentzia jasotzen duena: energia, intentsitatea, harmonia eta, guztiaren gainetik, Aiora Renteriaren ahotsa. 2002an, AEKantuz diskoan parte hartu zuten. Mikel Laboaren \u201cGogo eta gorputzaren zilbor hestea\u201d abestiaren bertsioa grabatu zuen Zea Maysek lan horretarako. Urte berean, Harrobian (Gaztelupeko Hotsak, 2002) lanaren grabazioan murgildu ziren, berriz ere Jose Lastraren gidaritzapean. Disko kontzeptuala da, pertsonen bizi-prozesuari buruzkoa, eta hitzetan Kirmen Uribe idazlearen laguntza izan zuten. Oraingo honetan ere bertsio bat grabatu zuten, Itoiz taldearen \u201cHilzori II\u201d. Urteko euskal diskorik onena zela iritzi zion Mondo Sonoro aldizkariak."}, {"text_idx": "#000008", "text": "Sortuz, grabitatearen aurka (Oihuka, 2004) izan zen hurrengo urratsa. Taldean soinu berriak bilatzeko garaia zela konturatu, eta disko zinez positiboa kaleratu zuen laukoteak, bai melodiei, bai hitzei zegokienez. \u00abAurrekoetan barrurantz begira egindako hitzak ziren, eta oraingoan kanpoaldea dute helburu. Aurrera begira jarri gara, era guztiz positibo batean, zentzu horretan aldaketa handia izan da (...). Heldutasuna lortu dugu musikalki, beldurra uxatu dugu, esperientzia lortu dugu estudioan... Zuzenekoak ere asko aldatu dira, nortasun propioa izatera heldu garela uste dut. Musikalki ere asko hobetu gara, eta abestiak egiteko eran asko aldatu da mekanismoa, talde modura eboluzio bat egon dela esango nuke\u00bb (1)."}, {"text_idx": "#000011", "text": "Taldeak 2013ko uztailean grabatu zuen disko berria Tio Pete estudioan, Dave M. Allen ekoizlearekin (The Cure, Depeche Mode...). Da (Egilea editorea, 2013) izenburua jarri zion zazpigarren diskoari, taldearen nortasuna ondo baino hobeto jasotzen duelako. Kasu honetan taldearen webgunean bakarrik jarri dute diskoa salgai, formatu fisiko eta digitalean. Fermin Etxegoien kazetariak promozio orrian idatzi zuenez, \u201cZea Mays-ek inoiz grabatu duen kantu sortarik interesgarriena\u201d biltzen du Da-k, \u201cohi bezala, kantu zuzen eta sarkorrak dira, eta gainera sonoritate berriztatuaz datoz. Da desberdina delako, betiko Zea Mays entzuten ari bagara ere\u201d."}, {"text_idx": "#000016", "text": "Besterik ez naiz (Twobaskos Live)"}]